“เสริฐ” หมดสภาพ ซมซานกลับรังเดิมสู่ธุรกิจก๊าซ
“เสริฐ” หมดสภาพ ซมซานกลับรังเดิมสู่ธุรกิจก๊าซ หลัง TAKUNI ขายหุ้น "บ.เวลล์ โคราช เอ็นเนอร์ยี" ให้ PSTC
1 มิ.ย. 2559

บริษัท ทาคูนิ กรุ๊ป จำกัด (มหาชน) หรือ TAKUNI ระบุว่า บริษัทได้อนุมัติให้บริษัท นิวแมน กรีน จำกัด ซึ่งเป็นบริษัทย่อย ลงนามในสัญญามัดจำการซื้อขายหุ้น (MOU) ของบริษัท เวลล์ โคราช เอ็นเนอร์ยี จำกัด (เวลล์ โคราช) กับบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC โดย PSTC จะเข้าลงทุนซื้อหุ้นในบริษัท เวลล์ โคราช เอ็นเนอร์ยี จำกัด (เวลล์ โคราช) จำนวน 12,600,000 หุ้น คิดเป็นเงินมูลค่า 148.50 ล้านบาท
โดยบริษัท เวลล์ โคราช เอ็นเนอร์ยี จำกัด เป็นเจ้าของกรรมสิทธิทรัพย์สินที่เกี่ยวข้องกับการผลิตและจำหน่ายกระแสไฟฟ้าจากพลังงานชีวมวล (Biomass) จำนวน 1 โรงงาน ที่จังหวัดบุรีรัมย์ ตามสัญญาซื้อขายไฟฟ้ากับการไฟฟ้าส่วนภูมิภาค (กฟภ.) ในปริมาณพลังไฟฟ้าสูงสุด 8 เมกกะวัตต์
อนึ่งเมื่อปลายปี 58 บริษัท TAKUNI ได้ระดมทุนเข้าซื้อหุ้น บริษัท เวลล์ โคราช เอ็นเนอร์ยี จำกัด ด้วยเงินลงทุน 140 ล้านบาท เพื่อจะลงทุนธุรกิจพลังงานเต็มตัว ซึ่งในไตรมาส 1/59 ได้มีการบันทึกผลขาดทุนไป 6.79 ล้านบาทเรียบร้อยแล้ว แต่ในวันที่ 31 พ.ค.59 ที่ผ่านมา บริษัทกลับทำสัญญาขายหุ้น บริษัท เวลล์ โคราช เอ็นเนอร์ยี จำกัด กับ PSTC ซึ่งการขายหุ้นออกในครั้งนี้อาจเป็นการแสดงให้เห็นว่า นายประเสริฐ ตรีวีรานุวัฒน์ กรรมการผู้จัดการ TAKUNI นั้นอาจจะไม่สามารถผลักดันธุรกิจพลังงานทางเลือกให้เป็นไปตามเป้าหมายที่วางเอาไว้ก่อนหน้านี้ได้จึงต้องมีการขายหุ้นทิ้งออกไปก่อน
 